Iktar ma jgħaddu l-jiem, iktar qiegħed isir essenzjali li wieħed iqis bil-preċiż dak li jingħad mill-Prim Ministru. Daħal fil-burdata li jew jgħid li ser iwettaq dak li diġà qiegħed jiġi mwettaq, inkella li jiddikjara dak li mhuwiex bħala li hu. Huwa minnu li l-poplu ma tantx għandu ħeġġa lejn il-politika wara li qatta' ħames snin jisma' lill-Partit Laburista kemm jgħid kemm kollox kien għaddej ħażin taħt amministrazzjoni Nazzjonalista. Il-poplu xeba' jara li dak kollu li kien suppost tant żbaljat, issa flok mar għall-aħjar sejjer biċċa biċċa għall-agħar. Dan meta kien il-Prim Ministru stess li wiegħed li kollox ser jibdel, dak li fil-fatt ma kellux bżonn jinbidel imma li jissaħħaħ. Ir-realtà hija llum li hawn diversi oħra li tilfu kull sens ta' kredibilità f'parti mit-tmexxija politika ta' pajjiżna. 2. Meta l-pajiż ftit ilu sema' lill-Prim Ministru jagħmel diskors fejn il-punt prinċipali kien li tfal ta' immigranti irregolari ma jinżammux f'Ċentri ta' Detenzjoni, ovvjament qabel. Diversi ta' rieda tajba ħasbu li dan kien xi pass ġdid 'il quddiem, il-bgħid mid-diskors differenti li konna smajna fil-bidu tal-leġislatura. Mentri fil-verità kien qiegħed jiddikjara dak li kien ilu snin li jsir, li però l-propaganda laburista kienet tiċħad, tant li jidher li huwa stess beda jemminha. Irnexxilu però, politikament ibellagħha lil diversi li fiċ-Ċentri kien hemm tfal miżmuma. Mentri dejjem, u sakemm il-ministru l-ġdid tal-Intern ma biddilx l-affarijiet wara Marzu 2013, konna ilna snin twal nipprattikaw din il-politika. 3. Mhux biss imma reċentement smajt oħra tajba. Għamel diskors sabiex jgid li issa beħsiebu jħares lejn il-liġijiet marbuta biex jikkontrastaw id-droga u qisu ta x'wieħed jifhem li t-teħid tad-droga mhux ser jibqa' reat. Ta x'wieħed jifhem li l-proċess "progressiv" li jmiss ser ikun li d-droga tiġi liberalizzata. Din hija l-impressjoni ġenerali f'paġna tal-politika tal-aljenazzjoni. Mentri meta tara bil-preċiż dak li qal ma ħareġ xejn ġdid. Intrabat li jagħmel dak li kien diġà ġie mħabbar b'abboz ta' liġi diġà miktub u preżentat fil-Parlament li kont ressaqt f'Novembru 2011. Hemm konna pproponejna li dawk li jinqabdu jużaw id-droga l-ewwel darba jistgħu flok jitressqu l-qorti jintbagħtu quddiem kumitat ta' professjonisti biex jgħinuhom, inkella jingħataw twissija. Liġi li sabet l-appoġġ ta' numru konsiderevoli ta' nies u organizzazzjonijiet li però ma ġietx fis-seħħ għal raġunijiet magħrufa. 4. Issa deher hu biex jiddikjara li ser iwettaq dak li hu żamm lill-Gvern Nazzjonalista milli jwettaq. Kieku din il-liġi diġà ilha tlett snin taħdem u tagħti r-riżultati. Tippermetti lil nies li ġew ittantati jidħlu fil-vizzju tad-droga u jiġu megħjuna joħorġu minnha u dawk li għamluha ta' darba ma tidħolx fil-fedina kriminali tagħhom. Għax kif sewwa ngħad, ħadd minnhom ma kien jeħel il-ħabs. Mhux biss, imma hija sistema li tnaqqas parti mix-xogħol tal-qorti li tkun tista' tikkonċentra fuq każijiet ferm iktar gravi u marbuta mat-traffikanti tad-droga. Iktar minn dan, għalija kien pass importanti fil-pjan li konna deħlin għaliha li parti mill-bini tal-qorti jkollu Sezzjoni speċjalizzata biss fuq każijiet marbuta ma' droga. F'kelma waħda, reġa' deher u pprova jingħata mertu ta' xi ħaġa ġdida li kienet diġà hemm. 5. Dikjarazzjonijiet bħal dawn, li jagħtu x'jifhmu dak li mhuwiex, ma jagħmlux ġid lill-politika Maltija. Diġà inqas nies qed jemmnu fil-klassi politika Maltija. Issa jekk il-Prim Ministru ta' pajjiżna qiegħed tant f'pożizzjoni skoma li jrid juri li għandu xi ħaġa ġdida mentri fil-fatt mhijiex, allura qegħdin verament ħażin. Il-politika serjetà trid u mhux dan. Trid il-fatti u mhux in-nuqqas tagħhom. Il-poplu tista' tidħak bih darba, però d-drabi ta' wara jibda jara jekk dak li qed tgħid huwiex minnu jew le. Jekk il-linja politika tiegħu tibqa' din, allura l-klassi politika ser ikollha ferm iktar diffikultajiet biex tirbaħ il-fiduċja. 6. Id-diskors, hu x'inhu, jista' jingħad b'mod mill-isbaħ, jista' jidher li qed isir b'saħħa u b'enerġija, imma l-pajjiż ifittex dejjem is-sens u s-sustanza ta' dak li jingħad. Jista' jkun li l-biża ta' riżultat elettorali inqas favorevoli għall-Gvern qiegħed iwassal għal dawn il-ħmerijiet. Hu x'inhu, huwa żbaljat u m'għandux jirrepeti ruħu. Il-Prim Ministru, bħal kull politiku għandu jgħid il-verità l-ewwel għax hekk jixraqlu l-poplu u hekk għandu d-dmir li jagħmel. Iktar ma jsir dan, iktar il-politiċi jitwemmnu. Inqas ma jsir, inqas.
Ser jagħmel dak li diġà sar.